ফলে যেকোনো অস্ত্রধারী এখন র‌্যাব-পুলিশ পরিচয় দিয়ে যে কাউকে তুলে নিয়ে গিয়ে মুক্তিপণ দাবি করছে। সরকারের স্বরাষ্ট্রমন্ত্রী আত্মতৃপ্তির ঢেঁকুর তুলে বলেছেন, বাংলাদেশের ইতিহাসে আইনশৃঙ্খলা পরিস্থিতি এখন সবচাইতে ভালো। তিনিই সর্বকালের সর্বশ্রেষ্ঠ স্বরাষ্ট্রমন্ত্রী। এদিকে নিজগৃহে খুন হয়েছেন সাংবাদিক দম্পতি সাগর-রুনি। তিন-সাড়ে তিন মাস পরও সফল স্বরাষ্ট্রমন্ত্রীর দক্ষ পুলিশ বাহিনী তার সামান্যতম ক্লুরও সন্ধান পায়নি। রাজধানীর সবচেয়ে নিরাপত্তাবলয়বেষ্টিত গুলশান এলাকায় খুন হলেন সৌদি কূটনীতিক খালাফ আল আলী। পুলিশ তারও কোনো কিনারা করতে পারেনি। নিজ বাসভবনের কাছ থেকে গুম হলেন বিএনপির সাংগঠনিক সম্পাদক, সিলেট বিএনপির সভাপতি সাবেক সংসদ সদস্য এম ইলিয়াস আলী। পুলিশ সে গুমেরও কোনো কিনারা করতে পারেনি।